
ŠAKIŲ RAJONO SAVIVALDYBĖS  TARYBA

SPRENDIMAS

DĖL ATSTOVAVIMO ŠAKIŲ RAJONO SAVIVALDYBEI VIEŠOSIOSE ĮSTAIGOSE TAISYKLIŲ TVIRTINIMO

2008 m. sausio 24 d. Nr. T-17

Šakiai


Savivaldybės taryba, vadovaudamasi Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ (Žin., 2007, Nr. 103-4218) 4 p., nusprendžia:


1. Patvirtinti Atstovavimo Šakių rajono savivaldybei viešosiose įstaigose taisykles (pridedama).


2. Paskirti atsakingais už viešųjų įstaigų kuravimą šiuos savivaldybės administracijos skyrius ir valstybės tarnautojus:


2.1. vyriausiąją specialistę (savivaldybės gydytoją) – viešosiose sveikatos priežiūros įstaigose;


2.2. Regioninės plėtros tarnybą – viešojoje įstaigoje Šakių verslo informacijos centre, viešojoje įstaigoje Nemuno euroregiono Marijampolės biure, viešojoje įstaigoje Šešupės euroregiono turizmo informacijos centre;


2.3. Vaiko teisių apsaugos skyrių – viešojoje įstaigoje Šakių vaikų globos namuose;


2.4. Švietimo ir sporto skyrių – viešojoje įstaigoje Sintautų akademijoje, viešojoje įstaigoje Šakių krepšinio klube.

Meras





Juozas Bertašius

PATVIRTINTA

Šakių rajono savivaldybės tarybos

2008 m. sausio 24 d. sprendimu Nr. T-17

ATSTOVAVIMO ŠAKIŲ RAJONO SAVIVALDYBEI VIEŠOSIOSE ĮSTAIGOSE TAISYKLĖS

I. BENDROSIOS NUOSTATOS


1. Atstovavimo Šakių rajono savivaldybei viešosiose įstaigose taisyklės (toliau – taisyklės) reglamentuoja atstovavimą savivaldybei viešosiose įstaigose, kurių dalininkė (savininkė) yra Šakių rajono savivaldybė, nustato asmenų, įgaliotų atstovauti savivaldybei viešosios įstaigos visuotiniame dalininkų susirinkime, bei keliamų kandidatų į viešosios įstaigos kolegialaus organo narius, kvalifikacinius reikalavimus, asmenų, įgaliotų atstovauti savivaldybei viešosiose įstaigose, teises ir pareigas.


2. Taisyklės parengtos vadovaujantis Lietuvos Respublikos viešųjų įstaigų įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos Vyriausybės 2007 m. rugsėjo 26 d. nutarimu Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“.

II. ATSTOVAVIMAS SAVIVALDYBEI, ĮGYVENDINANT DALININKO (SAVININKO) TEISES IR PAREIGAS


3. Viešosiose įstaigose, kurių savininkė yra Savivaldybė, savininko teises ir pareigas įgyvendina Šakių rajono savivaldybės taryba (toliau – Taryba). Tarybos sprendimai prilygsta visuotinio dalininkų susirinkimo sprendimams ir atskiras įgaliojimas nėra išduodamas.


4. Viešosiose įstaigose, kuriose Savivaldybė yra dalininkė, dalininko teises ir pareigas įgyvendina Taryba (šių taisyklių 19 punkte numatytais atvejais) ir savivaldybės administracijos direktorius (šių taisyklių 21 punkte numatytais atvejais), suteikdami įgaliojimus fiziniams asmenims – savivaldybės administracijos valstybės tarnautojams ar darbuotojams, dirbantiems pagal darbo sutartis (įgaliotiniams), atstovauti savivaldybei visuotiniame dalininkų susirinkime arba ne visuotinio dalininkų susirinkimo metu.


5. 
Savivaldybės tarybos paskirtas už viešųjų įstaigų kuravimą atsakingas savivaldybės administracijos skyrius ar valstybės tarnautojas (toliau – atsakingas padalinys):


5.1. analizuoja viešosios įstaigos veiklą, veikia savivaldybės ir viešosios įstaigos naudai, laikydamasis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 81 straipsnyje išdėstytų principų;


5.2. siūlo spręstinus visuotinio dalininkų susirinkimo darbotvarkės klausimus;


5.3. rengia sprendimų pasiūlytais visuotinio dalininkų susirinkimo darbotvarkės klausimais projektus ir papildomą medžiagą;


5.4.  teikia pasiūlymus dėl visuotinio dalininkų susirinkimo sušaukimo viešosios įstaigos įstatuose nustatyta tvarka;


5.5. siekia, kad viešosios įstaigos įstatuose būtų įtvirtinta savivaldybės politika dėl balsavimo visuotiniame dalininkų susirinkime principo nustatymo: kiekvienas dalininkas turi vieną balsą;


5.6. užtikrina, kad į visuotinio dalininkų susirinkimo renkamą organą būtų iškeliama tiek savivaldybės kandidatų, kad jų skaičiaus santykis su viešosios įstaigos organo narių skaičiumi būtų ne mažesnis už savivaldybės balsų dalį visuotiniame dalininkų susirinkime;


5.7. reikalauja, kad viešosios įstaigos, kurių dalininkė yra savivaldybė, pateiktų savivaldybės administracijos direktoriui registruotu laišku pranešimą apie visuotinio dalininkų susirinkimo sušaukimą viešosios įstaigos įstatuose nustatytais terminais;


5.8. atlieka būtinus veiksmus, kad viešosios įstaigos įstatai atitiktų Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ nuostatas.


6. Taryba ir savivaldybės administracijos direktorius atitinkamai savo sprendimais ir įsakymais įgalioja atsakingo padalinio valstybės tarnautoją ar darbuotoją, dirbantį pagal darbo sutartį, atstovauti savivaldybei, įgyvendinant viešosios įstaigos dalininko teises ir pareigas.


7. Tarybos sprendimas ar savivaldybės administracijos direktoriaus įsakymas dėl įgaliojimų suteikimo atstovauti savivaldybei viešosios įstaigos visuotiniame dalininkų susirinkime arba ne visuotinio dalininkų susirinkimo metu prilyginamas įgaliojimui.


8. Tarybos sprendimo ar savivaldybės administracijos direktoriaus įsakymo projektas rengiamas vadovaujantis Viešųjų įstaigų įstatymu, Vyriausybės 2007 m. rugsėjo 26 d. nutarimu   Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“, šiomis Taisyklėmis, taip pat viešosios įstaigos įstatais ir kitais dokumentais pagal visuotinio dalininkų susirinkimo darbotvarkę, susirinkimo sprendimų projektus, kitą viešosios įstaigos pateiktą medžiagą.


9. Tarybos sprendimo ar savivaldybės administracijos direktoriaus įsakymo projektą rengia atsakingo padalinio valstybės tarnautojai. 


10. Tarybos sprendime ar savivaldybės administracijos direktoriaus įsakyme dėl įgaliojimų suteikimo atstovauti savivaldybei viešosios įstaigos visuotiniame dalininkų susirinkime nurodoma:


10.1. įgaliotinis;


10.2. įgaliojimo registracijos numeris ir data;


10.3. viešosios įstaigos, kurios visuotiniame dalininkų susirinkime įgaliotinis atstovaus savivaldybei, pavadinimas ir kodas;


10.4. viešosios įstaigos visuotinio dalininkų susirinkimo data;


10.5. įgaliojimo galiojimo laikas;


10.6. kaip įgaliotinis turi balsuoti kiekvienu visuotinio dalininkų susirinkimo darbotvarkės klausimu, taip pat dėl kitų tokią teisę turinčių asmenų pasiūlytų visuotinio dalininkų susirinkimo sprendimų projektų, papildomų kandidatų į visuotinio dalininkų susirinkimo renkamų viešosios įstaigos organo narius ar audito įmonės. Prireikus įgaliojime taip pat nurodoma, kokius naujus visuotinio dalininkų susirinkimo sprendimų projektus, papildomus kandidatus į visuotinio dalininkų susirinkimo renkamo viešosios įstaigos organo narius arba audito įmonę turi siūlyti įgaliotinis susirinkimo metu ir už juos balsuoti;


10.7. kokius veiksmus įgaliotinis įgaliojamas atlikti.


11. Įgaliojimui įgyvendinti neturtines teises ne visuotiniame dalininkų susirinkime taikomi šių Taisyklių 10 punkto reikalavimai, išskyrus 10.4 ir 10.6 punktų nuostatas.



12. Įgaliojime neturi būti suteikta galimybė įgaliotiniui pergalioti kitą asmenį atlikti veiksmus, kuriuos jis yra įgaliotas atlikti. 


13. Kai savivaldybės taryba įgyvendina savivaldybės, kaip viešosios įstaigos savininkės, teises ir pareigas, sprendimams priimti visuotinio dalininkų susirinkimo kompetencijos klausimais atsakingas padalinys rengia atitinkamus savivaldybės tarybos sprendimų projektus.
III. ĮGALIOTINIO IR KANDIDATŲ Į KOLEGIALIŲ VIEŠŲJŲ ĮSTAIGŲ ORGANŲ NARIUS, KVALIFIKACINIAI REIKALAVIMAI


14. Kvalifikaciniai reikalavimai, kuriuos turi atitikti įgaliotinis ir institucijos keliami  kandidatai į kolegialių viešųjų įstaigų organų, kuriuos renka visuotinis dalininkų susirinkimas, narius, yra šie:


14.l. turėti aukštąjį išsilavinimą;


14.2. išmanyti ir mokėti praktiniame darbe taikyti įstatymus ir kitus teisės aktus, reglamentuojančius viešųjų įstaigų veiklą;


14.3. būti susipažinusiam su viešosios įstaigos įstatais, viešosios įstaigos kolegialaus organo darbo reglamentu;


14.4. žinoti savo, kaip įgaliotinio ar viešosios įstaigos kolegialaus organo nario teises, pareigas ir atsakomybę, nustatytas įstatymuose, viešosios įstaigos įstatuose ir šiose taisyklėse.


15. Įgaliotiniu, kandidatu į kolegialaus organo narius negali būti:


15.1. asmuo, kuriam neišnykęs teistumas;


15.2. asmuo, kuris yra viešosios įstaigos dalininkas;


15.3. asmuo, kuris yra viešosios įstaigos dalininko (jei dalininkas yra fizinis asmuo) artimas giminaitis, sutuoktinis, sutuoktinio artimas giminaitis, dalininko sugyventinis, kai partnerystė įregistruota įstatymų nustatyta tvarka;


15.4. asmuo, kurio įgaliojimas atstovauti savivaldybei per pastaruosius penkerius metus buvo panaikintas dėl netinkamo atstovavimo savivaldybei, įgaliojimų viršijimo ar įgaliojime nustatytų funkcijų nevykdymo;


15.5. asmuo, kuris per pastaruosius penkerius metus buvo atšauktas iš viešosios įstaigos organo narių dėl netinkamo pareigų vykdymo.

IV. ĮGALIOTINIO IR  KOLEGIALIŲ VIEŠŲJŲ ĮSTAIGŲ ORGANŲ NARIŲ TEISĖS IR PAREIGOS


16. Įgaliotinis privalo:


16.l. nedelsdamas pranešti Tarybai ar savivaldybės administracijos direktoriui apie šių taisyklių 15 punkte nurodytų aplinkybių buvimą ar atsiradimą;


16.2. tinkamai vykdyti veiksmus, kuriuos atlikti jis yra įgaliotas;


16.3. per 3 darbo dienas informuoti savivaldybės tarybą arba administracijos direktorių apie atliktus veiksmus, kuriuos įgaliojimas jam suteikia teisę atlikti, ir apie visuotinio dalininkų susirinkimo priimtus sprendimus;


16.4. dalyvauti rengiant visuotinio dalininkų susirinkimo nutarimo projektą ir siūlyti jį priimti visuotiniam dalininkų susirinkimui, jeigu Savivaldybės iniciatyva yra šaukiamas neeilinis visuotinis dalininkų susirinkimas ar papildoma visuotinio dalininkų susirinkimo darbotvarkė;


16.5. dalyvauti rengiant eilinių visuotinių dalininkų susirinkimų nutarimų projektus;


16.6. priimant sprendimus, veikti viešosios įstaigos ir Savivaldybės naudai, laikytis įstatymų bei kitų teisės aktų ir šių taisyklių nuostatų.


17. Institucijų siūlymu (ar sprendimu, kai savivaldybės taryba įgyvendina viešosios įstaigos savininko teises ir pareigas) kolegialių organų nariais išrinkti valstybės tarnautojai ar kiti asmenys turi aktyviai dalyvauti tų organų darbe, įgyvendinant viešosios įstaigos įstatuose nurodytus tikslus ir kolegialiam organui priimant sprendimus to organo kompetencijai priskirtais klausimais.


18. Kolegialaus organo narys sprendimus, kaip balsuoti to organo kompetencijai priskirtais klausimais, priima savarankiškai, o esant būtinumui derina sprendimo projektą su atsakingu padaliniu.


V. SPRENDIMŲ PRIĖMIMAS


19. Tarybos sprendimu suteikiamas įgaliojimas balsuoti visuotinio dalininkų susirinkimo darbotvarkės klausimais dėl:


19.1. viešosios įstaigos likvidavimo ir likvidavimo atšaukimo;


19.2. likvidatoriaus skyrimo ir atleidimo, kai sprendimą likviduoti viešąją įstaigą priima visuotinis dalininkų susirinkimas;


19.3. viešosios įstaigos reorganizavimo ir reorganizavimo sąlygų tvirtinimo;


19.4. viešosios įstaigos pertvarkymo;


19.5. viešosios įstaigos tapimo kitų juridinių asmenų steigėja ar dalyve;


19.6. viešosios įstaigos filialų steigimo ir likvidavimo, jų nuostatų tvirtinimo;


19.7. viešosios įstaigos naujų dalininkų priėmimo.


20. Įgaliojimas dėl šių taisyklių 19.1, 19.3 ir 19.4 punktuose nurodytų klausimų išduodamas tik Tarybai priėmus sprendimą dėl konkrečios viešosios įstaigos. Sprendime nurodoma institucija ar institucijos, kurioms pavedama įgyvendinti savivaldybės, kaip po reorganizavimo veiksiančios viešosios įstaigos (viešųjų įstaigų) dalininkės (savininkės) arba po viešosios įstaigos pertvarkymo veiksiančio juridinio asmens dalyvės, teises ir pareigas.


21. Savivaldybės administracijos direktoriaus įsakymu suteikiamas įgaliojimas:


21.1. Balsuoti visuotinio dalininkų susirinkime darbotvarkės klausimais dėl:


21.1.1. viešosios įstaigos įstatų pakeitimo ir papildymo;


21.1.2. viešosios įstaigos turto perleidimo, nuomos, perdavimo pagal panaudos sutartis ar įkeitimo;


21.1.3. viešosios įstaigos kolegialių organų sudarymo;

21.1.4. viešosios įstaigos vadovo skyrimo į pareigas ir atleidimo iš pareigų, jo darbo sutarties sąlygų nustatymo;


21.1.5. viešosios įstaigos vidaus kontrolės tvarkos;


21.1.6. viešosios įstaigos audito ir audito įmonės išrinkimo;


21.1.7. viešosios įstaigos metinės finansinės atskaitomybės ir veiklos ataskaitos tvirtinimo;


21.1.8. paslaugų, darbų, produkcijos kainų ir tarifų nustatymo ar jų nustatymo taisyklių;


21.1.9. informacijos, kuri pateikiama visuomenei apie viešosios įstaigos veiklą;


21.1. 10. viešosios įstaigos veiklos strategijos tvirtinimo;


21.1.11. viešosios įstaigos valdymo struktūros ir pareigybių sąrašo sudarymo tvarkos aprašo tvirtinimo;


21.1.12. pareigybių, į kurias darbuotojai priimami konkurso būdu, sąrašo ir kvalifikacinių reikalavimų tvirtinimo;


21.1.13. konkurso pareigoms, į kurias darbuotojai priimami konkurso būdu, organizavimo taisyklių tvirtinimo;


21.1.14. viešosios įstaigos administracijos vadovo pareiginių nuostatų tvirtinimo;


21.1.15. kitų Viešųjų įstaigų įstatyme, viešosios įstaigos įstatuose visuotinio dalininkų susirinkimo kompetencijai priskirtų klausimų;


21.1.16. kitų klausimų, nenumatytų šių taisyklių 19 ir 21 punktuose.


21.2. Įgyvendinti neturtines teises ne visuotiniame dalininkų susirinkime:


21.2.1. susipažinti su viešosios įstaigos dokumentais ir gauti viešosios įstaigos turimą informaciją apie jos veiklą;


21.2.2. kreiptis į teismą su ieškiniu, prašant panaikinti viešosios įstaigos visuotinio dalininkų susirinkimo ir kitų viešosios įstaigos organų sprendimus, taip pat pripažinti negaliojančiais valdymo organų sudarytus sandorius, jeigu jie prieštarauja imperatyviosioms įstatymų normoms, viešosios įstaigos įstatams arba protingumo ar sąžiningumo principams;


21.2.3. kreiptis į teismą su ieškiniu, prašant uždrausti viešosios įstaigos valdymo organams ateityje sudaryti sandorius, prieštaraujančius viešosios įstaigos veiklos tikslams ar pažeidžiančius viešosios įstaigos valdymo organo kompetenciją;


21.2.4. kitas įstatymuose numatytas neturtines teises.


22. Sprendimus, kaip balsuoti procedūriniais visuotinio dalininkų susirinkimo klausimais, Įgaliotinis priima savarankiškai.


23. Įgaliotinis visuotinio dalininkų susirinkimo darbotvarkės klausimais gali balsuoti raštu, jei viešosios įstaigos įstatuose numatyta galimybė dalininkams balsuoti iš anksto.

VI. SAVIVALDYBEI ATSTOVAUJANČIŲ ASMENŲ ATSAKOMYBĖ


24. Įgaliotinis, priėmęs sprendimą, kurio priimti nebuvo įgaliotas, ar sprendimą, neatitinkantį įgaliojimo, ir tuo padariusį žalą Savivaldybei, atsako įstatymų nustatyta tvarka.

____________________________

